Aipo mome'upaw ire Jejui 'ga watau wemiayuwa 'gã nenune.
A'eramũ futat 'gã awau 'ga rewiri.
A'eramũ 'gã awau owaẽma ywytyra upe.
Oriweira 'jawa upe owaẽma.
Kwaiwete aipoa 'ywa oriweira 'jawa peu.
A'eramũ 'gã a'eramũ ywytyra renũina,
Oriweira 'jau jupe.
Mukũja amunawa 'upa aipoa ywytyra pyri.
Pefaje,
Petani.
Mĩmera amunawa 'upa ywytyra pyri.
A'eramũ Jejui 'ga 'jau wemimu'e 'gã amũ nupe,
mukũja 'gã nupe:
—Pe'je pejewau pejekwapa je renune pejewau pejewaẽma iruupeuwara amunawa upe.
Pejesouwe nipo pẽẽ kawaru'i mũ resaka.
Nuatai we 'gã amũ i'arimũ.
A'ea ki perut iamoia jee—
'jau Jejui 'ga 'gã nupe.
—“Ma'eramũ te peko ee?”
pejejeupe 'gã 'eramũ ki “Janejara 'ga te e'i oree ko:
Kawaru'ia perut jee ra'ne,
e'i 'ga oree ko.
A'ere nipo 'ga ko'iko'i ete imuri pẽ nupe nũ”,
pe'je ki 'gã nupe—
'jau Jejui 'ga 'gã nupe.
A'eramũ 'gã awau kawaru'i resaka.
'Ga je'eg imũ etee futat 'gã kawaru'i resaka.
Kawaru'i amoiramũ,
ijara 'ga 'jau 'gã nupe:
—Ma'eramũ pẽẽ pejekou ee ki 'ei?
Ma'eramũ pẽẽ iamoia ki 'ei?—
'jau 'gã 'gã nupe.
A'eramũ 'gã 'jau 'ga upe:
—Janejara 'ga te e'i oree ko:
“Kawaru'ia pekwap amũ rerua jee ra'ne”,
e'i 'ga oree ko.
A'ere nipo 'ga ko'iko'i ete imuri nũ—
'jau 'gã 'ga upe.
—A'jea.
Pe'je ajee erawau 'ga upe—
'jau 'ga 'gã nupe.
A'eramũ 'gã erawau Jejui 'ga upe.
A'ere 'gã amũ opiara mososoka imonou kawaru'i 'arimũ Jejui 'ga upe.
A'ere 'gã kawaru'i pyyka Jejui 'ga upe 'ga apykawamũ.
A'eramũ Jejui 'ga awau Jerusareg ipe kawaru'i 'arimũ.
A'ere 'ga rupi oo ma'e 'gã awau ujãna 'ga renunewe opiara mososoka,
imonou pe rupi imogyau 'ga kwapawamũ.
'Ga ree oporomutaawa resaukaawamũ 'gã iapou.
Ymã 'gã aipo apou 'wyriararete upe rakue,
'ga ree opojejuka resaukaawamũ rakue.
A'eramũ 'gã a'eramũ iapou Jejui 'ga upe.
—'Ga nipo ako 'awamũ 'wyriaramũ janee—
'jau 'gã ajaupe numiamũ.
Ywytyra awau wããpyramũ Jerusarega upe.
Jerusarega 'upa ywytyray 'arimũ.
Jerusarega rerowykawe 'gã ajatykau wafukaita ajaupe:
—Janeruwarete 'ga esage futat ra'e.
Koromũ futat Jejui 'ga,
Janeruwarete 'ga remimurera 'ga.
Kwaiwete 'ga 'gã moferawi.
Mama'eukwaawa rerekwara 'gã nanẽ 'ga okatu'ok nũ—
'jau 'gã ajaupe wafukaita.
—
A'ea ore aruesak ai'i.
Janeruwarete 'ga 'ã ene mua—
'jau 'gã ajaupe.
Kwaiwete 'gã awau Jejui 'ga repejãna.
A'eramũ 'gã a'eramũ awau akou meewei.
A'eramũ 'gã amũ 'jau 'ga upe wafukaita:
—Ene 'ã Janeruwarete 'ga remimurera.
Ene ree 'ã Janeruwarete 'ga ta'waramũ akou oree.
Ywagipewara 'gã najuejue etee opy'ata'waramũ ajemogyau nũ.
'Ga te 'ã ene mut ore'wyriarareteramũ.
Ene 'ã eneresage ekou oree.
A'eramũ ene 'awamũ ekou 'wyriarareteramũ oree—
'jau 'gã 'ga upe.
A'ere 'gã amũ 'jau Jarejuwarete 'ga upe:
—Ene te 'ã eneresage oree jepi.
Ene 'ã Jejui 'ga eremut oree.
Eneje'eg imũ futat 'ga ruri.
Nitywi futari 'ga amũ ene 'jawe—
'jau 'gã Jarejuwarete 'ga upe,
'ga muorypa Jejui 'ga ree.
A'eramũ fariseu 'gã amũ 'jau Jejui 'ga upe:
—Jejui!
“Aipo pe'je awi”,
ere 'gã nupe.
Jarejuwarete 'ga upe te aipo jane 'i jepi—
'jau 'gã 'ga upe.
A'eramũ Jejui 'ga 'jau 'gã nupe:
—Naani.
'Gã je'ege'em ire amunipo 'ã itaa we futat ije'egi jee je muorypa—
'jau Jejui 'ga 'gã nupe.
Jerusarega pyri katu katu awauwe Jejui 'ga amã'jãu amunaw are.
A'eramũ 'ga u'arasigamũ.
A'eramũ futat 'ga ajaa'wau.
“Jerusareg ipewara 'gã Jeruwarete 'ga je'ega renupare'ema”,
'jau 'ga ojeupe.
—Je 'ã ae katu'okara futat.
Je 'ã Jarejuwarete 'ga mota'waara pẽ nupe.
Je rerowiaramũ nipo 'ga ota'waramũ akou pẽ nupe.
Aipo pẽẽ ikwaawa je afutat numiamũ.
A'ere 'ã nepekwaawi futari.
Ikwaaw ire amunipo 'ã ia'wyre'ema 'gã nepẽ nereko tyweri—
'jau 'ga amã'jãu Jerusareg are.
—A'ere 'ã Jerusareg ipewaramũ nepẽporomutari je ree.
A'eramũ nipo ia'wyre'ema 'gã anure 'ua pẽ'wyra osõu pẽ nee.
A'eramũ nipo pẽẽ mũ pejeka'jame'ema futat.
Tujugeyra pyu pẽ osõu.
A'eramũ nipo 'gã pẽ'wyrarete mateepapa pẽ nui—
'jau 'ga 'ũina.
—
Pẽẽ nanẽ futat pẽ apisaupap katu katu nũ.
Nepeka'jami futari nipo pẽẽ mũ.
Kunumĩaky'ria we futat nipo 'gã wapisipap katu katu.
Pẽnoga we futat etyka nipo pẽ nui.
Iku'jo'joka pẽ nui imuãmuãina pẽ nui.
Janeruwarete 'ga 'ã je mut ae katu'oka.
A'ere 'ã nepẽporomutari je ree.
A'eramũ 'awamũ mama'e tywera ojeapou pẽ nupe—
'jau 'ga 'ũina amã'jãu 'gã 'wyr are.
A'eramũ futat 'ga ajaa'wau.